b'\n_START_ARTICLE_\nMilo\xc5\xa1 Bon\xc4\x8da\n_START_SECTION_\n\xc5\xbdivljenjepis\n_START_PARAGRAPH_\nBon\xc4\x8da je \xc5\xa1tudiral na Fakulteti za arhitekturo, gradbeni\xc5\xa1tvo in geodezijo v Ljubljani, kjer je leta 1958 na oddelku za arhitekturo diplomiral v razredu prof. Edvarda Ravnikarja. Izpopolnjeval se je na \xc5\xa0vedskem, leta 1979 pa doktoriral na Fakulteti za arhitekturo v Skopju. \xc5\xbde leta 1960 je deloval kot predavatelj (sprva kot asistent, od leta 1985 redni profesor) na Fakulteti za arhitekturo v Ljubljani ter gostujo\xc4\x8di predavatelj na \xc5\xa1tevilnih kongresih, fakultetah in seminarjih v mednarodnem okviru._NEWLINE_Najve\xc4\x8dji del njegovega opusa obsegajo javne, \xc5\xa1e posebno ban\xc4\x8dne zgradbe. Tako je med drugim za Ljubljansko banko projektiral poslopja v Celju, Ko\xc4\x8devju, Kr\xc5\xa1kem, Ljubljani, Sevnici, itd. Prejel je \xc5\xa1tevilna priznanja in nagrade. Preurejal je notranje prostore slovenskega parlamenta in historicisti\xc4\x8dnega prizidka ob Tom\xc5\xa1i\xc4\x8devi. Za Trgovsko hi\xc5\xa1o v \xc5\xa0i\xc5\xa1ki (1960-1964) je leta 1964 prejel nagrado Pre\xc5\xa1ernovega sklada, pa tudi nagrado Zveze arhitektov Jugoslavije, leta 1987 je prejel Pre\xc5\xa1ernovo nagrado za \xc5\xbeivljenjsko delo, za pedago\xc5\xa1ko delo pa je leta 1988 s strani Univerze v Ljubljani prejel Kav\xc4\x8di\xc4\x8devo nagrado.'